Drie in hof wat staat glo uit miljoene bedrieg(Argieffoto) ŉ Voormalige direkteur van die departement van onderwys, haar seun en skoondogter het Maandag in die landdroshof in Nelspruit verskyn nadat hulle na bewering die staat uit meer as R6,4 miljoen bedrieg het. Die seun en sy vrou was by dieselfde departement werksaam. Die voormalige direkteur, Pinky Norah Mbatsane (66), haar seun, Sibusiso Mbatsane (46), en sy vrou, Nancy Mbatsane (47), staan tereg op aanklagte van bedrog, diefstal en geldwassery. Kapt. Dineo Lucy Sekgotodi, woordvoerder van die Valke, sê Sibusiso en Nancy het glo in Mpumalanga rondgegaan en private maatskappye vir tenderkontrakte gewerf. Sibusiso het as inspekteur vir die departement gewerk en Nancy was in beheer van voedingskemas by skole. “Hulle het na bewering dokumente van dié maatskappye geneem, by die departement ingedien en voorgegee dat hierdie maatskappye dienste aan die staat gelewer het,” sê Sekgotodi. “Hierdie maatskappye sou dan betalings van die departement ontvang, en die drie beskuldigdes sou later die geld van die eienaars van die maatskappye verhaal.” Die staatsdepartement het ŉ algehele bedrag van ongeveer R6,4 miljoen aan dié maatskappye oorbetaal. Die drie beskuldigdes sal na verwagting weer op 12 Julie in die hof verskyn.